
A kegyes nőtől a honleányig. Takáts Éva életműve a 18-19. század társadalmi folyamatainak tükrében

Takáts Éva, a 19. század első felében alkotó írónő munkássága a kezdetektől kapcsolódott a nőnevelés diskurzusához. Takáts műveinek nézetei számos ponton kapcsolódnak a nőnevelés fejlesztése körül kialakuló 18. századi hagyományhoz, írói munkássága ezért fontos adaléka (főleg a magyarországi) nőnevelés témájának. A dolgozat összegzi Takáts előzményeit és bemutatja azt, hogyan integrálja ezeket saját szövegeibe, és miképp egészíti ki, formálja tovább őket. Mindezek segítségével, a 18. századi nőkép szövegforrásaival való összevetés által feltárja azt is, hogy Takáts pályája miképpen világít meg egy széleskörű társadalmi folyamatot, amely nemcsak a nőnevelés változásait foglalta magában, hanem a különböző politikai beszédmódok átalakulását és a vallás szerepének fokozatos csökkenését is. A dolgozat rámutat, hogy Takáts Éva művei egy képlékeny, határhelyzetben lévő időszakban keletkeztek, korának kevertsége pedig műveiben is visszaköszön: életműve valahol a republikanizmus és a csinosodás keresztmetszetében, és a kegyes nőtől a honleányig vezető úton helyezkedik el.



